钦定古今图书集成/明伦汇编/官常典/第752卷 > 都任 王家录
## 钦定古今图书集成/明伦汇编/官常典/第752卷 > 都任 王家录

按《明外史》本传：“任字弘若，祥符人。祖文奎，知府。父维
新，通判。任举万历四十一年进士，授南京兵部主事，
进郎中，屡迁四川右参政。天启五年大计，贬江西佥
事，复屡迁陕西左布政使。崇祯五年，贬山东右参政，
再迁山西按察使。任性刚严，多忤物，数贬谪，终不变。
月朔，诸僚约同朝晋王，任曰：‘《会典》朔望朝王，惟都、布
二司不及按察，按察得纠举非法，奈何与守土者同’？”
朝执不行。巡按御史张孙振诬劾提学佥事袁继咸
任，数慰问继咸，赆其行。孙振复中以大计，贬秩归。后
起历右布政使兼副使，饬榆林兵备。榆林，天下雄镇，
而地瘠民贫，军饷又久缺。十六年九月，巡抚崔源之
罢去，代者张凤翼未至。总兵王定从孙传庭东征，大
败还，远近震惊。自成遂据西安，遣其将李过以精卒
数万来寇。定惧，诡言讨《河套》逃去，城中益空。任急集
军民，慷慨流涕，谕以大义。以“废将尤世威知兵，延为
主帅，与诸废将数十人誓死固守”，督饷员外郎王家
录亦与焉。贼遣使招降，任斩之以徇。自十一月望被
围坚守，杀贼甚众。至二十七日，城陷，任犹巷战，力不
支，被执。贼曰：“若好男子降我，无忧富贵也。”任大骂不
屈，遂见杀。世威等皆同死。详见《世威传》中。家录，黄冈
人。举于乡，历官刑部主事。奏恤刑、热审诸疏。调户部，
进员外郎，出督延绥军储。时已擢关南兵备佥事，未
行，与任协守。围急，男子皆乘城。家录命妇人运水灌
城，结为冰，贼攻稍沮。及城陷，《家录》自刭死。